Energetika vazirligi “Lukoyl” O‘zbekiston gazi foydasining 90 foizini olishi haqida ma’lumotga munosabat bildirdi

Ijtimoiy tarmoqlarda Rossiyaning “Lukoyl” kompaniyasi O‘zbekistondagi faoliyati davomida umumiy daromadning 90 foizini olib ketishi haqida ma’lumotlar keng muhokamalarga sabab bo‘ldi, deb yozmoqda “Kun.uz”.

Nashrning yozishicha, O‘zbekiston Energetika vazirligi matbuot xizmati rahbari Elmira Bekmurodova bu masalaga oydinlik kiritdi hamda mazkur kompaniya bilan qo‘shma faoliyatga oid ma’lumotlarni berdi.
Vazirlik vakilining ma’lum qilishicha, mahsulotni taqsimlashni nazarda tutuvchi ikki tomonlama tuzilgan kelishuvga muvofiq “Lukoyl” hamda “O‘zbekneftegaz”dan iborat investorlar konsorsiumi va O‘zbekiston Respublikasi o‘rtasida foydali mahsulotlarni taqsimlash 50 foizga 50 foiz miqdorda bo‘lishi belgilangan. Ammo bu shartnomada progressiv shkala ham nazarda tutilgan va loyiha daromadiga ko‘ra O‘zbekiston Respublikasi ulushi 80 foizgacha yetishi mumkin.
Qayd etilishicha, muhokamalarga sabab bo‘lgan 90/10 foizli taqsimot konsorsium investorlari bo‘lgan “Lukoyl” va “O‘zbekneftegaz” AJ o‘rtasidagi hissalarni nazarda tutadi. Bu daromaddan ular 9 foiz miqdorida soliq to‘laydi. Ta’kidlanishicha, “O‘zbekneftegaz” AJ bu loyihada nofaol investor hisoblanib, moliyaviy resurslar jalb qilmagan va loyihani amalga oshirishda bevosita ishtirok etmaydi.
Vazirlik tomonidan qayd etilishicha, O‘zbekiston Respublikasi g‘aznasiga umumiy ulushdan (foydali mahsulotning 50 foizidan) tashqari foyda solig‘i, majburiy to‘lovlar va tabiiy boyliklardan foydalanish uchun soliqlar (umumiy tushumning 30 foizi miqdorida) undiriladi.
Avvalroq, O‘zbekiston “Lukoyl”dan 2018-yilda yetkazib berilgan gaz uchun 600 million dollarga yaqin qarz bo‘lib qolgani haqida xabar berilgan edi.